Ugeqa amagula owathumba usana | News24LAST UPDATED: 2018-05-25, 06:58Ugeqa amagula owathumba usanaUGEQE amagula owesifazane wase-Hammersdale ngokwenzeka ngesikhathi ethumba usana olwalunamasonto amabili luzelwe edolobheni laseMgungundlovu.UNksz Prisca Gabisile Mndaweni ubevele eNkantolo yesiFunda saseMgungundlovu ngoLwesihlanu olwedlule ebhekene necala lokuthumba uSikhanyiso Ngcobo ngoZibandlela (December) ngonyaka owedlule.UNksz Mndaweni ongaphandle ngebheyili ka-R500 ulivumile icala wabe esecela inkantolo ukuba imuzwele uma isimunika isigwebo. Elandisa inkantolo ngokwenzeka esitatimendeni sakhe ebesifundwa ummeli wakhe u-Adv Nyandu, uMndaweni uthe ngosuku lwesigameko wayesekhoneni lomgwaqo uLangalibalele Street no-Boshoff Street ngesikhathi ebona uBongekile Ngcobo (unina wengane) egodle usana lwakhe.“Ngahamba ngaya kuyena ngacela ukuba ngimphelezele wabe esevuma. Saqhubeka sehla ngawo umgwaqo uLangalibalele ngacela ukuba ngimusize ngokumphathela ingane.“Wanginikeza ingane saqhubeka nohambo okwathi uma sifika ekupheleni komgwaqo u-Church Street nganikeza uNksz Ngcobo u-R20 ngathi ngicela angithengele ama-chips ngoba sengilambile,” kuchaza yena.Uqhube wathi ngesikhathi ebona ukuthi uNksz Ngcobo usesithelile wabaleka nengane wangena nayo etekisini waya e-Hammersdale ngaphandle kwemvume kaNksz Ngcobo. Umsolwa uthe uyazi ukuthi akwenza kuphambene nomthetho futhi uyazisola.U-Adv Bhekuyise Khumalo uthe uyasamukela isitatimende sikamsolwa wabe esemulahla ngecala lokuthumba.USikhanyiso watholwa ekhaya likamsolwa kanye nomsolwa ngoZibandlela (December) 27, nokuyilapho akhalelwa khona ngamsongo kasigonyela. Usana lwabuyiselwa kubazali balo kodwa lwashona ngemuva kwezinsuku ezimbili luhlanganiswe nabazali. Umndeni kaSikhanyiso obusenkantolo ubuthukuthele ugane unwabu uthi awufuni nokumbona umsolwa ngenxa yobuhlungu abazwisa bona.Ugogo kaSikhanyiso ongathandanga kudalulwe igama lakhe, utshele abe-Echo ukuthi abaneme neze ngesinqumo senkantolo sokuthi iqhubeke inwebe ibheyili kamsolwa yize eselivumile icala.“Ibuhlungu lento eyenzekayo. Lomuntu uyingozi emphakathini akumele engabe ungaphandle. Sifuna bhadla ejele. Abasicabangeli ukuthi sizizwa kanjani njengoba lomuntu egcogcoma ngaphandle. Sifuna kwenziwe ubulungiswa ukuze sizokwazi ukuthobeka amanxeba,” kusho yena.Unina kaSikhanyiso akathandana ukuphawula ngemiphumela yasenkantolo. Icala lihlehliselwe uMhla ka-26 kuNhlolanja (February) ukuze kulethwe imibiko kamsolwa ephuma kwezabamajele. Umsolwa ungaphandle ngebheyili.
